ET Euroopa Liidu Teataja C 158/5

Nõukogu määruse (EÜ) nr 510/2006 (põllumajandustoodete ja toiduainete geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2006/C 158/03)

Käesoleva dokumendi avaldamine annab õiguse esitada vastuväiteid kooskõlas nõukogu määruse (EÜ) nr 510/2006 artikliga 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“CORDERO DE NAVARRA” või “NAFARROAKO ARKUMEA”

EÜ nr: ES/0212/17.10.2001

KPN ( ) KGT (X)

Käesolev kokkuvõte on koostatud teavitamise eesmärgil. Põhjalikuma teabe saamiseks võib küsida tehnospetsifikaadi täisversiooni punktis 1 osutatud siseriiklikult asutuselt või Euroopa Komisjonilt. (1)

1. Liikmesriigi pädev asutus

Nimi: Subdirección General de Sistemas de Calidad Diferenciada-Dirección General de Alimentación/Secretaría General de Agricultura y Alimentación del Ministerio de Agricultura, Pesca y Alimentación Aadress: Paseo de la Infanta Isabel, 1 E-28071 Madrid Telefon: (34) 913 47 53 94 Faks: (34) 913 47 54 10 E-post: sgcaproa@mapya.es

2. Taotlejate rühm

Nimi: Grupo de trabajo del Cordero de Navarra Aadress: Avenida Serapio Huici, 22 Edificio Peritos E-31610 Villava Navarra Telefon: (34) 948 01 30 40 Faks: (34) 948 01 30 41 E-post: — Koosseis: Tootjad/töötlejad ( X ) Muu ( )

Töörühma kuuluvad nii tootjate kui ka töötlejate organisatsioonid ja üksused: Instituto Técnico y de Gestión Ganadero, Sindicato Agrario Unión de Agricultores y Ganaderos de Navarra, Sindicato Agrario E.H.N.E., Asociación de Criadores de Raza Navarra, Asociación de Criadores de ovino de raza Lacha de Navarra, Matadero La Protectora, Sección de ovino de la Cooperativa del Vacuno de Navarra, Asociación Comercial Ovina de Navarra

3. Toote liik

Klass 1.1. Värske lambaliha

4. Tehnospetsifikaat (artikli 4 lõikes 2 sätestatud nõuete kokkuvõte)

4.1. Toote nimetus: “Cordero de Navarra” või “Nafarroako Arkumea”

4.2. Toote kirjeldus: Geograafilise tähisega kaitstakse Navarra ja Lacha päritolu puhast tõugu tallesid, mida turustatakse värske lihana.

Eristatakse kahte kategooriat: piimatall (Lechal) ja kerge tall (Ternasco).

Lechali tall: Lacha või Navarra tõugu isas- või emasloom, keda lammas imetab kuni tapmiseni, rümbamassiga 5–8 kg Lacha tõu puhul ning 6–8 kg Navarra tõu puhul (pea ja rupsiga).

Ternasco tall: Navarra tõugu isas- või emasloom, keda lammas imetab vähemalt 45 päeva pärast sündi, rümbamassiga 9–12 kg (peata ja rupsita).

Vastuvõetavad on ainult “A” ja “B” kategooria “kõrgema” sordi kvaliteet Lechali tallede puhul ja “B” ja “C” kategooria Ternasco tallede puhul, vastavalt ühenduse lambarümpade liigitusskaalale (määrus EMÜ 2137/92 ja määrus EMÜ 461/93).

Rümbad peavad lisaks vastama järgmistele nõuetele:

LECHALi TALL: rasvkate: õhuke või keskmine (2.–3. klass vastavalt määrusele (EMÜ) nr 2137/92 ja määrusele (EMÜ) nr 461/93, millega kehtestatakse ühenduse lambarümpade liigitusskaala). Liha värv: pärlmuttervalgest kahvaturoosani. Liha omadused: hõrk, väga mahlane, maheda tekstuuri ja iseloomuliku maitsega.

TERNASCO TALL: rasvkate: õhuke või keskmine (2.–3. klass vastavalt määrusele (EMÜ) nr 2137/92 ja määrusele (EMÜ) nr 461/93, millega kehtestatakse ühenduse lambarümpade liigitusskaala). Liha värv: kahvaturoosa. Liha omadused: hõrk, rasv hakkab kergelt sisenema lihastesse, väga mahlane, maheda tekstuuri ja iseloomuliku maitsega.

4.3. Geograafiline piirkond: Tallede tootmispiirkond hõlmab kogu Navarra pindala, kus Lacha tõug hõlmab põhjapoolset osa ja Navarra tõug kogu Navarra pindala, väja arvatud loodeosa.

4.4. Päritolutõend: Toote päritolu kontrollimiseks peetakse kolme registrit: üks tallekasvatusega tegelevate loomakasvatusettevõtete kohta; teine värske talleliha töötlejate kohta ning kolmas töötlusettevõtete kohta.

Kõik talled identifitseeritakse enne võõrutamist (25–30 päeva Latxa tõu puhul ja 40–45 päeva Navarra tõu puhul)kõrvamärgiga, millel on selle põllumajandusettevõtte number, kus loom sündis, ja mida tuleb kanda hoida kuni tapmiseni. Iga tõuloomapidaja lammastel on tapamajja saabudes kaasas dokument (karja tervisekaart), millele on märgitud põllumajandusettevõtte number ning tallede arv, tõug ja vanus.

Looma sünd kantakse registrisse, milles on andmed põllumajandusettevõtte ja loomade kohta. Kõik need üksikasjad esitatakse kontrolliasutusele.

Juhul kui tallesid kasvatakse muus põllumajandusettevõttes, kui see, kus nad sündisid, kontrollitakse päritolu ostu-müügi deklaratsiooni järgi, mille loomapidaja peab koostama ja seejärel saatma kontrolliasutusele.

Tapamajas kontrollitakse, kas talled on pärit registreeritud põllumajandusettevõtetest. Liha jälgitavuse tagamiseks märgistatakse teabelehe punkti 4.2 kirjeldustele vastavad rümbad kontrolliasutuse väljastatud nummerdatud etekettidega; samamoodi märgistatakse lihalõikusettevõttes kõik tükid nummerdatud etiketiga.

Kaitstud geograafilise tähise (KGT) inspektor vaatab loomad enne tapmist läbi ja kontrollib ka saatedokumente tõu kinnitamiseks, loomade kõrvamärke ning seda, kas päritoluettevõte on kirjas KGT registris. Identifitseerimata loomad või tähise alla mitte kuuluvat tõugu loomad eraldatakse partiist kui KGT nõuetele mittevastavad. Tähise alla kuuluvate tallede partiid tapetakse eraldi, et tagada partiide jälgitavus.

Jälgitavus

Tähise alla kuuluv partii märgistatakse tapamaja etikettidega, millele on märgitud looma kaal. KGT inspektorid liigitavad talled KGT kriteeriumide järgi (kaal, värv, rasv), andmed dokumenteeritakse ja nõuetele vastavad loomad märgistatakse etiketiga.

Tükeldamisel tagatakse jälgitavus Lechali tallede puhul nelja KGT sildiga, mis pannakse tüki otstesse, üks iga veerandrümba kohta, koos KGT kontrollnumbriga. Ternasco tallede puhul tagatakse jälgitavus toiduvärviga templiga, mis ulatub kaelalt tagaveerandini, rümp märgistatakse ainult ühe KGT etiketiga.

4.5. Tootmismeetod: Kaitstud geograafilise tähisega talled sünnivad lammastel, kelle paljunemistsükkel toimub ulatuslikult või poolulatuslikult, ja keda toidetakse karjamaadel ning kelle puhul järgitakse muid looduslike taimeressurssidega geograafilisele piirkonnale omaseidtavasid.

Enamik Latxa tõugu lammaste kasvatusega tegelevatest põllumajndusettevõtetest rakendab lühiajalist rändkarjatamist (86 %), mis seisneb karja lühiajalistes ümberpaiknemistes ümbruskonna orgude ja mägede vahel. See süsteem põhineb ühiste mägikarjamaade ärakasutamisel suvel ja sügisel, rohumaade kasutamisel oktoobris ja novembris ning ülejäänud aastal karja põllumajandusettevõttes hoidmist, kus loomadele antakse kuivsööta (lutsernheina, rohtu või kaera) ja looduslikku sööta (teravili ja kaunviljad).

Mõned Navarra tõu lambakasvatusettevõtted on kasutanud vertikaalset (mägialade ja tasandike vahel) või horisontaalset rändkarjatamist, mille käigus liigutakse palju edasi, kuid tänapäeval kasutatakse rohkem lühiajalist rändkarjatamist ja alalist pidamist põllumajandusettevõttes. Võib eristada piirkonnale kohandatud kolme liiki karjatamist: 1) “mäe-sadama” süsteem Pürenee piirkonnas, mille puhul kasutatakse mägismaal asuvaid karjamaid suvel, 2) lühiajaline rändkarjatamine teraviljapiirkondades, mille puhul kasutatakse ära kõrrepõldudsid ja võsa, ning 3) karjatamine niisutusaladel, mitmekesise taimekooslusega kultuurkarjamaadel. Kahe esimese süsteemi puhul täiendatakse ajal, kus varusid napib (tavaliselt talvel), toitu heina, õlgede ja loodusliku söödaga (mais, oder). Niisutatavatel aladel kasutatakse lammaste sööda täiendamiseks ka lutsernivõrseid, rohututte ja saagikoristusjääke.

Lechali talled toidetakse emapiimast kuni nende tapmiseni (25–30 päeva Latxa tõu puhul ja 40–45 päeva Navarra tõu puhul), selleks ajaks kaalub rümp 5–8 kg.

Ternasco tallesid imetatakse vähemalt kuni 45 päeva vanuseni. Nuumamise ajal toidetakse tallesid valgete teraviljaõlgedega ning teravilja, kaunviljade, vitamiinide ja mineraalide põhjal valmistatud jõusöödaga. 45 päeva vanused veel võõrutamata talled saavad lisaks nuumasöödale endiselt ka emapiima. Tapmise ajal on rümba mass 9-12 kg.

Jõusööt ei või sisaldada mis tahes liiki taimset päritolu kõrvaltooteid, mis ei pärine teraviljast ja aedviljast, ega ka uureat.

Sõnaselgelt on keelatud kasutada aineid, mis võiksid häirida looma loomulikku kasvutempot ja arengut.

Talled viiakse tapamajja, kus nad tapetakse ja korrastatakse; rümbad toodetakse Navarra autonoomse piirkonna heakskiidetud tapamajades.

4.6. Seos piirkonnaga: Talleliha olulisuse suhtes Navarra elanike seas ei ole kahtlust, sest tall on selle maakonna põhiline rahvustoit. Paljude väljapaistvate kokakunstimeistrite ja ajaloolaste ütlustes on läbi aegade kiidetud Navarra tallesid.

Leidub ajaloolisi viiteid, milles hinnatakse kõrgelt tavakohast talleliha söömist Navarra elanike seas keskajal kloostrites ja kuningakojas.

Traditsioon püsib täies elujõus tänapäevani, koos huvipakkuvate ütlustega Navarra hõrgu talleliha söömise kohta XX sajandi alguse, keskpaiga ja lõpu aja gurmaanidelt. Nagu on öelnud Cristino Álvarez, tuntud kui “Caius Apicius”: “Navarra talled on igati oma kuulsuse väärilised, iseäranis Cuenca de Pamplona talled. Tall on ehk kõige traditsioonilisem Navarra lihatoit; looma kvaliteet, kulinaarse edu põhitegur, on enam kui kindlustatud”.

“Navarra” ja “Lacha” lambatõugude seose kohta geograafilise piirkonnaga on tõendatud, et eelajaloolistest aegadest peale on Navarras need kaks tõugu koos elanud, vahel samu maid ja karjamaid jagades ning vahel jagunedes eri aladel, mis on sobivad nende tõuomadustele.

Pärast Rooma aega säilitati keskajal ja kaasajal Navarras lambakarjad, ületades kriisiaegu ja käesoleval sajandil maaelus toimunud tohutuid muudatusi.

4.7. Kontrolliasutus:

Nimi: Instituto de Calidad Agroalimentaria de Navarra (ICAN) Aadress: Avenida Serapio Huici, 22 Edificio Peritos E-31610 Villava Navarra Telefon: (34) 948 01 30 45 Faks: (34) 948 07 15 49 E-post: —

4.8. Märgistus: Kaitstud geograafilise tähisega hõlmatud tallerümbad tuleb märgistada nummerdatud etiketiga või lisaetiketiga, mille on väljastanud kontrolliasutus ja millele on märgitud sõnad: “Indicación Geográfica Protegida Cordero de Navarra” või “Nafarroako Arkumea”.

Tähisega hõlmatud kolme liiki tallede kohta on olemas kolme liiki etikette: 1) “raza Navarra, ternasco”, 2) “raza Navarra lechal” ja 3) “raza Latxa lechal”, kõigil on kontrollnumber ja KGT logo. Lisaks märgitakse tõug ja asjaolu, kas on tegemist piimatalle (Lechal) või kerge tallega (Ternascoga): sinisel taustal (Navarra tõugu ternasco), kollasel taustal (Navarra tõugu lechal) ja punasel taustal (Latxa tõugu lechal).

4.9. Siseriiklikud nõuded:

— 1970. aasta 2. detsembri seadus 25/1970 viinamarjakasvatust, veine ja kangeid alkohoolseid jooke käsitlevate eeskirjade kohta.

— 1972. aasta 23. märtsi dekreet 835/1972, seaduse 25/1970 rakendusmäärus.

— 1994. aasta 25. jaanuari korraldus, millega täpsustatakse Hispaania õigusaktide ja nõukogu määruse (EMÜ) nr 2081/92 (põllumajandustoodete ja toiduainete geograafiliste tähiste ja päritolunimetuste kaitse kohta) omavaheline vastavus.

— 22. oktoobri 1999. aasta kuninglik dekreet 1643/1999 kaitstud päritolunimetuste ja kaitstud geograafiliste tähiste ühenduse registrisse kandmise taotlemist käsitleva korra kohta.

(1) Euroopa Komisjon, põllumajanduse ja maa-arengu peadirektoraat, põllumajandustoodete kvaliteedipoliitika osakond, B-1049 Brüssel.